ORDE do 2 de outubro de 2008 pola que se modifica a do 28 de marzo pola que se establecen as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e se procede á súa convocatoria (IN530B).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 13/10/2008

A Orde do 28 de marzo de 2008, publicada no Diario Oficial de Galicia nº 68, do 9 de abril, establece as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e procede á súa convocatoria (IN530B).
O artigo 3º.1 parágrafo primeiro das bases reguladoras precisa as aplicacións orzamentarias e o importe económico previsto para o financiamento das devanditas subvencións e o parágrafo seguinte sinala que o importe inicial entenderase máximo sen prexuízo de ulteriores variacións producidas como consecuencia da existencia dunha maior dispoñibilidade orzamentaria.
Mediante a Orde do 3 de setembro de 2008 (DOG nº 175) ampliouse a dotación orzamentaria prevista na Orde do 28 de marzo de 2008.
Co fin de poder amparar todas as solicitudes iniciouse o expediente de modificación orzamentaria para ampliar a dotación consignada das mencionadas subvencións.
Por outra banda, o volume de solicitudes así como os atrasos producidos na recepción da documentación provocaron que a fase de instrución se prolongase máis alá das datas inicialmente previstas, afectando en consecuencia, a resolución do procedemento. Por tal motivo cómpre adecuar o prazo para solicitar a modificación da resolución de concesión, así como o de presentación da documentación xustificativa da subvención.
En consecuencia, e de acordo co disposto no artigo 30 do Estatuto de autonomía de Galicia e facendo uso das facultades que me confire a Lei 9/2007, do 13 de xuño, de subvencións de Galicia, e a Lei 1/1983, reguladora da Xunta e da súa Presidencia,
DISPOÑO:
Artigo 1º
1. Amplíase a dotación orzamentaria que se establece na orde desta consellería do 28 de marzo de 2008, publicada no Diario Oficial de Galicia nº 68, do 9 de abril, pola que se establecen as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e se procede á súa convocatoria (IN530B).
2. O incremento da dotación será de 428.661,62 euros, con cargo á aplicación orzamentaria 10.04.741A.770.0 Achegas para a promoción, internacionalización e mellora da competitividade das empresas dos orzamentos xerais da Comunidade Autónoma de Galicia para o ano 2008.
Unha vez efectuado este incremento, e tendo en conta a ampliación de crédito prevista na Orde do 3 de setembro de 2008 (DOG nº 175), o importe total da dotación orzamentaria ascende a 7.711.270,75 euros.
3. En todo caso, a concesión das axudas reguladas na dita orde estará limitada ás dispoñibilidades orzamentarias.
Artigo 2º
Modifícase o número 3 do artigo 14º das bases reguladoras da Orde do 28 de marzo de 2008 pola que se establecen as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e se procede á súa convocatoria (IN530B), que queda redactado do seguinte xeito:
«O beneficiario deberá solicitar a dita modificación mediante instancia dirixida ao conselleiro de Innovación e Industria acompañada da documentación acreditativa do cumprimento dos requisitos reflectidos no punto anterior, ata o 10 de novembro de 2008. De non facelo implicará a perda da subvención afectada pola modificación e no caso de que esta implique unha variación substancial do proxecto inicial, a perda total da subvención concedida».
Artigo 3º
Modifícase o parágrafo primeiro do artigo 18.1º das bases reguladoras da Orde do 28 de marzo de 2008 pola que se establecen as bases reguladoras para a concesión, en réxime de concorrencia competitiva, de subvencións a Pemes galegas para a adquisición ou renovación de equipamento industrial, e se procede a súa convocatoria (IN530B), que queda redactado do seguinte xeito:
Para cobrar a subvención concedida, o beneficiario deberá presentar un exemplar con toda a documentación xustificativa (orixinal ou copia compulsada), tendo de prazo para presentala ata o 1 de decembro de 2008. Deberá presentar, nos lugares sinalados no artigo 3 da convocatoria (previstos na convocatoria para a presentación de solicitudes), tendo en conta que a documentación se redactará en galego no caso de asinar e presentar o anexo V da solicitude segundo o artigo 5 das bases».
Disposición adicional
Única.-A ampliación de crédito prevista no artigo 1º desta orde non afecta o prazo de presentación de solicitudes establecido na Orde do 28 de marzo de 2008.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 2 de outubro de 2008.
Fernando Xabier Blanco Álvarez
Conselleiro de Innovación e Industria